A SZOCIOLÓGIA BA ÉS MA SZAK SZAKDOLGOZATI FORMAI KÖVETELMÉNYEI

A hallgatónak az oklevél megszerzéséhez diplomadolgozatot/szakdolgozatot kell készítenie. A diplomadolgozat/szakdolgozat leadása a záróvizsgára bocsátás feltétele.

* A diplomadolgozat/szakdolgozat tartalmazzon elkülöníthető főszöveget, valamint egyéb mellékleteket (függelék, illusztrációk, stb.). A főszöveget követően kell elhelyezni a mellékleteket és az irodalomjegyzéket. A mellékletekre, irodalomjegyzékre vonatkozóan terjedelmi megkötés nincs.
* A tartalomjegyzék (oldalszámmal ellátva) a dolgozat elején szerepeljen, Tartalom címmel, külön oldalon; az irodalomjegyzék a szövegtörzs után, új oldalon kezdődjön, Irodalom címmel.
* A képzés munkanyelvén legalább
  + BA szakok esetén 40.000 N (maximum 60.000 N) (szóközzel!) terjedelemben,
  + MA szak esetén 100.000 N (maximum 130.000 N) (szóközzel!) terjedelemben

megírt önálló munka, melyben a minimális és maximális terjedelemre vonatkozó előírások a artalomjegyzék, az irodalomjegyzék és a mellékletek terjedelmén felül értendők. A szövegtörzsben szerepeltethetők táblázatok, ábrák, grafikonok, ezek sem tartoznak bele a minimum terjedelembe.

A diplomadolgozat/szakdolgozat címlapján az alábbi adatoknak kell szerepelni: a szerző szakja, a szerző neve, diplomadolgozat/szakdolgozat címe, a konzulens oktató neve, beosztása, tanszéke, benyújtás helye és éve (erre minta megtalálható a tanszék honlapján).

Formai követelmények:

* Margók: alsó, felső, bal és jobb margó 2,5 cm
* Betűtípus: Times New Roman;
* Betűstílus: Normal (DE interjús kutatás esetén az interjúrészletek szerepeltetése dőlt stílusú legyen, középre igazítva)
* Betűméret: 12
* Igazítás: sorkizárt
* Behúzás balra: 0 cm; jobbra: 0 cm
* Sorköz: 1,5 sor
* Lábjegyzetek: azonos formátumban, kivéve a betűméret, ami 10 legyen
* Oldalszám: lap alján, jobb oldalon (az első oldalon ne szerepeljen oldalszám, a következő oldal a 2. legyen)
* Címek formátumai és beállításai:
  + A hierarchikusan különböző címeket egymástól eltérő formázással (nagybetűs, normál, dőlt) jelöljük.
  + A címek előtt és után sorköz kihagyása szükséges, ne térközzel válasszuk el! Ne legyen oldaltörés a címek/bekezdések között.
  + Példák:

1. **ELSŐFOKÚ CÍM (fejezetcím): Times New Roman, félkövér, nagybetűk, 16-os betűméret** 
   1. **Másodfokú cím (alfejezet címe): Times New Roman, 14-es betűméret, félkövér** 
      1. *Harmadfokú cím (alfejezeten belüli alfejezet címe): Times New Roman, 12-es, dőlt.*

* Az egyes bekezdések, a címeket, alcímeket követően ne legyenek behúzva, azonban a második bekezdéstől már 1,25-ös behúzást alkalmazzunk (1 vagy 2 tabulátor beállítás kérdése)
* A diplomadolgozat/szakdolgozat szerkezete: (Az egyes bekezdések kövessék logikusan egymást, ne legyenek esetlegesek!)
  + Bevezetés
    - Fogalmazzuk meg hogy mi a dolgozat célja, mit akarunk elmondani az olvasónak! Mi a kutatandó tudományos probléma.
    - Jelezzük, hogy milyen logika mentén fogjuk a kérdést tárgyalni!
    - A dolgozat vázlata is bemutatható néhány mondatban.
  + A téma kifejtése
    - Szakirodalmi tájékozódás: ki, mit írt le eddig az adott kérdésről? az eddigi közelítések mennyiben vágnak egybe, vagy különböznek egymástól? Kiegészítik-e egymás, vagy ellentmondanak egymásnak? Miért fontosak a saját kérdésfeltevésünk szempontjából?
    - A leírtak mennyiben esnek egybe a különböző, témára vonatkozó releváns adatokkal?
    - Empirikus kutatást tartalmazó dolgozat esetén tartalmazni kell a felhasznált módszerek bemutatását, indoklását.
    - Milyen következtetés vonható le az adatokból, elemzésekből?
  + Összegzés
    - Mit tudtunk meg elemzésünkből? A következtetéseket össze kell vetni a szakirodalommal.
    - Van-e lehetőség az elemzés folytatására? Melyek ennek irányai?
    - Mik a nyitott kérdések?

Hivatkozás: APA 7.0 publikációs stílusban

# Hivatkozások a szövegen belül

Szövegen belül a hivatkozás, a szerző vagy szerzők nevével, valamint a munkájuk megjelenésének évszámával történik. Minden szövegközi hivatkozást fel kell tüntetni az irodalomjegyzékben és minden olyan munkának, amely megjelenik az **Irodalom**ban, szerepelnie kell hivatkozásként a szövegben. Az alábbi típusok és példák magyar és nem magyar nyelven írt írásművek esetén egyaránt követendők.

1. Szövegen belüli hivatkozás esetén 1a) a szerző neve lehet a mondat része vagy 1b) szerepelhet zárójelben. Például: 1a) …amint azt Csapó (2012) tanulmányában közölt eredmények mutatják. 1b) …több kutatás jutott hasonló eredményre (Csapó, 2012).
2. Két szerző esetén 2a) a szerzők neve lehet a mondat része vagy 2b) szerepelhet zárójelben, ekkor a szerzők neveit “&” választja el egymástól. Például: 2a) ... amint azt Hunyadyné és M. Nádasi (1998) tanulmányában olvashatjuk. 2b) (Hunyadyné & M. Nádasi, 1998).
3. Három, négy vagy több szerző esetén a szövegközi hivatkozásban nem soroljuk fel a szerzőket, kizárólag az első szerző vezetéknevét jelöljük az első idézéskor is.

Például: Amennyiben az idézés a mondat része, a következőképpen járunk el 3a) Nagy és munkatársai (2020) szerint meghatározó a társadalmi kontextus. Amennyiben zárójelben hivatkozunk, az első szerző vezetéknevét az *et al.* rövidítés és az évszám követi 3b) (Nagy et al., 2020).

1. Ha a hivatkozott szöveg szerzője valamely szerző nélküli szervezet, akkor annak nevét kell feltüntetni, például: 4a) a WHO (2018) irányelvei szerint..., 4b) ...az elfogadott irányelvek szerint (WHO, 2018).
2. A szó szerinti idézeteket idézőjelek (a magyar nyelvű írásokban: „”) fogják közre, a hivatkozás az alábbi formát követve megjelöli az oldalszámot is: (Popper, 2010, p. 55).

Amennyiben teljes mondatot idézünk, a záró idézőjel utána jön a hivatkozás. 40 szavas idézet alatt az idézetet az idézőjelen kívül nem kell külön kiemelni, 40 szó felett azonban tömbként kell kezelni (érdemes egy-egy üres sort tenni az idézet elé és után).

1. Amennyiben egy szerzőnek azonos évben publikált több írására történik hivatkozás egy tanulmányon, akár egy zárójelen belül, azokat az egyes évszámok után írt betűjel különbözteti meg. A név egyszer szerepel, utána következnek az évszámok, egymástól vesszővel elválasztva, az évszám után pont nélkül. Például: (Döbrössy, 2000a, 2000b, 2000c) (Döbrössy, 2000a).
2. Egy zárójelen belül több szerző munkájára hivatkozva az egyes tételeket pontosvessző (;) választja el (Németh, 1988; Pukánszky, 1989; Golnhofer & Szabolcs, 1990).
3. A zárójelen belül a szerzők a hivatkozott mű évszáma szerinti sorrendben szerepelnek (Zsolnai, 2010; Kasik, 2016; Funke, 2019).
4. Közvetett idézés esetén a szövegben az eredeti mű szerzője kerül feltüntetésre, a megjelenés évszámával, majd az „idézi” kifejezés után annak a szerzőnek a neve, aki idézte a munkát, a mű megjelenésének évszámával. Például: (Mérei, 1988 idézi Ranschburg, 2010). Az irodalomjegyzékben az a mű szerepel, ahol olvasható az idézet.
5. Teljes mondat idézése esetén bezárjuk az idézőjelet és utána jön a hivatkozás. Amennyiben az idézett mondat az idézőjelen belül ponttal vagy más mondatvégi írásjellel zárul, a zárójelben lévő idézett tételek után is szükséges pontot tenni, mivel az a mondat vége.

például:

* + „A képernyőidő hatásmechanizmusa kontextusfüggő (mikor, ki, kivel és mire használja az eszközt), továbbá jelenleg nem áll elegendő megbízható adat rendelkezésre arról, hogy a képernyő előtt eltöltött idő hogyan befolyásolja a gyermekek fejlődését.” (Canadian Paediatric Society Digital Health Task Force, 2017, p. 156).

# Hivatkozások az Irodalomban

Az elkészített írásművek végén a felhasznált irodalmak felsorolásának címe minden esetben **Hivatkozott Irodalom**. Az Irodalomban a művek az első szerző vezetékneve szerinti szigorú betűrendben szerepelnek. Azonos szerző több művének felsorolása esetén a publikációk a legkorábbi évszámtól kezdődő időrendben állnak. Azonos szerző szerkesztett művei az írott művek után következnek. Azonos szerző társszerzős művei egyszerzős művei után következnek.

A felhasznált szakirodalmak adatainál nem tüntetjük fel a kiadás helyét.

# Önálló könyvek az Irodalomban

Szerző(k) nevei: először vezetéknév, vessző, majd a keresztnév első betűje és pont (szóköz második keresztnév első betűje és pont), azután (évszám). *Cím*. Kiadó. A könyv címét dőlt betűvel írjuk. Két szerző esetén a szerzők neve közé & kerül, három vagy több szerző neve esetében az utolsó előtt szerzőig vessző, az utolsó szerző előtt & kerül.

Például:

* Colverd, S. & Hodgkin, B. (2011). *Developing emotional intelligence in the primary school.*<https://doi.org/10.4324/9780203833162>
* Nagy, F. (1980). *Pedagógiai értekezések*. Akadémiai Kiadó.
* Márkus, É., M. Pintér, T. & Trentinné Benkő, É. (Szerk.), *Jó gyakorlatok a korai idegen nyelvi fejlesztésben és pedagógusképzésben: Oktatás, kutatás, innováció*. ELTE TÓK.

# Hivatkozás nem magyar nyelvű művekre az Irodalomban

A nem magyar nyelvű hivatkozásokat az eredetileg megjelent nyelven kell közölni. Például:

* Brand, S., Felner, R., Shim, M., Seitsinger, A. & Dumas, T. (2003). Middle school improvement and reform: Development and validation of a school-level assessment of climate, cultural pluralism, and school safety. *Journal of Educational Psychology, 95*(3), 570-588. <https://doi.org/10.1037/0022-0663.95.3.570>

# Könyvfejezetekre hivatkozás az Irodalomban

Szerző(k) (évszám). Fejezet (tanulmány) cím. In Szerkesztő/Szerkesztők neve (Szerk.), *Könyv címe dőlt betűvel (Oldalszámok: a fejezet első és utolsó oldala).* Kiadó.

Például:

* Bakonyi, A. (2016). A játék az élet sója A játék hatása a kisgyermek fejlődésére. In Kolosai, N. & M. Pintér, T. (Szerk.), *A gyermekkultúra jelen(tőség)e* (pp. 106-118). ELTE Tanító- és Óvóképző Kar.
* Csányi, V. (2018a). A modern társadalom egyszemélyes közösségek populációja. In *A globális elme Elmélkedések a világról* (pp. 140-146). Libri Kiadó.
* Aitken, V. (2013). Dorothy Heathcote's Mantle-of-the-Expert Approach to Teaching and Learning: A Brief Introduction. In D. Fraser, V. Aitken & B. Whyte (Szerk.), *Connecting curriculum, linking learning* (pp. 34-56). NZCER Press.

# Folyóiratban megjelent írásokra hivatkozás az Irodalomban

Szerző(k), (évszám). Tanulmány címe. *Folyóirat címe dőlt betűvel, Évfolyam*(Szám). Oldalszámok: a tanulmány első és utolsó oldalának száma, köztük nagy kötőjel.

Például:

* Elkind, D. (2008). The Power of Play: Learning What Comes Naturally. *American Journal of Play, 1*(1), 1-6.
* Hüther, G. (2009). Digitális média és gyermeki agy Virtuális világok bűvöletében. *Élet és tudomány, 63*(13), 405-408.
* Cavallo, A. M. L. (1996). Meaningful learning, reasoning ability and students’ understanding and problem solving of genetics topics. *Journal of Research in Science Teaching*, *33*(6), 625 656. https://doi.org/10.1002/(SICI)1098-2736(199608)33:6<625::AID-TEA3>3.0.CO;2-Q

# Előadásokra hivatkozás az Irodalomban

Írásban meg nem jelent, szóban elhangzott előadásokra a szerzők nevével, az előadás pontos időpontjával, az előadás címével [előadás], a konferencia címével, a konferencia helyével, valamint a konferencia URL-jével kell hivatkozni.

* Ollé, J. (2010. 11. 20.). Digitális kompetencia és digitális oktatási kultúra a felsőoktatásban [előadás]. *Oktatásinformatika a felsőoktatásban Kooperáció és párbeszéd a jó gyakorlatok megteremtésében* online konferencia, https://btk.kre.hu/konf/index.php/oktinfkonf\_felsooktatas/ev2020/program

# Táblázatok, ábrák, diagramok, képek

Táblázatokat, ábrákat, diagramokat, képeket arab számokkal szükséges jelölni, valamint rövid, értelmező címmel kell ellátni. A cím a táblázatok, ábrák, diagramok, képek felett kap helyet: A típus és száma, illetve a cím között sortörés van. A szövegben a táblázat/ábra/diagram/kép sorszámára utalni kell a táblázat/ábra/diagram/kép előtti szövegrészben, valamint ahol szükséges az utána következő szövegrészben egyaránt.

**Jó munkát kívánunk!**